Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom

Sp. zn. : Pv 1061/13/3304	Nové Mesto nad Váhom, 8.8.2014
EEČ : 2-24-59-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátor Okresnej prokuratúry Nové Mesto nad Váhom
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
vedené na tom skutkovom základe, že obvinený XXXXX, v čase od 06.30 hod dňa 11.12.2013 do 12.15 hod dňa 12.12.2013 v obci Haluzice neoprávnene vnikol do obydlia iného a to tak, že nezisteným spôsobom prešiel k zadnej strane XXXXX, kde na vstupných vchodových dverách nezisteným predmetom rozbil dvojitú sklenú výplň o rozmere 900 mm x 1800 mm, následne sa dostal dnu do domu, odkiaľ odcudzil: 1 ks čierno-oranžový batoh, 1 ks pánsku vojenskú pracovnú uniformu Belgickej armády farby pieskovej s vyšitou menovkou Tinel,     1 ks mobilný telefón zn. Nokia, farby striebornej, neznámeho typu a IMEI čísla, 1 ks pánske hodinky zn. Festina striebornej farby s modrým ciferníkom a kovovým remienkom,            1ks  pánske hodinky neznámej značky s kovovým ciferníkom a s koženým remienkom,          1 ks notebook zn. Dell, farby čiernej, neznámeho výrobného čísla, 1 ks viacúčelový nožík zn. Ledherman, farby čiernej , 1 ks nôž s čepeľou o dĺžke 25 cm, a s plastovou rukoväťou, čiernej farby, 1 ks pánske topánky zn. Salomon, farby čierno-šedej, 1 ks dámska cyklistická prilba bielej farby, 2 ks športové cyklistické okuliare zn. UVEX, 2 ks pánske pracovné maskáče,      3 ks športových pánskych tričiek zn. Adidas (žlté, červené s nápisom otawa senators a zelené s nápisom Canada) a 2 ks pánske termo prádlo zn. ASICS, ďalej nezisteným spôsobom a predmetom poškodil okno v časti pántu situovanom na zadnej strane garáže, ktorá tvorí súčasť rodinného domu, odkiaľ odcudzil: 1 ks horský bicykel zn. Kellys, bielo-modrej  v.č. 10119979, 1 ks AKU skrutkovač zn. BOSH, farby zeleno-čiernej, neznámeho výrobného čísla, 1 ks elektrická vŕtačka zn. Black and Decker, farby oranžovo-čiernej, neznámeho výrobného čísla, 1 pár turistické topánky zn. Salomon o veľkosti č. 37, farby šedo - čiernej, čím spôsobil poškodenej XXXXX škodu poškodením rodinného domu v celkovej 25,50,- EUR a poškodenej XXXXX spôsobil škodu odcudzením vecí v celkovej výške 1.480,- EUR 

, lebo obvinený nebol v čase činu pre nepríčetnosť trestne zodpovedný.

Odôvodnenie:
	Proti obvinenému XXXXX je vedené trestné stíhanie pre prečin porušovania domovej slobody podľa § 194 ods. 1 Trestného zákona v jednočinnom súbehu s prečinom krádeže podľa § 212 ods. 2 písm. a) Trestného zákona na skutkovom základe uvedenom vo výrokovej časti tohto uznesenia.

	Na základe príkazu sudcu pre prípravné konanie Okresného súdu Nové Mesto nad Váhom na vyšetrenie duševného stavu obvineného, bol vypracovaný znalecký posudok z odboru zdravotníctvo a farmácia, odvetvie psychiatria. Zo záverov znalcov vyplynulo, že u obvineného ide o závažnú duševnú chorobu v zmysle choromyseľnosti - paranoidnou schizofréniou. Znalci konštatovali, že duševná choroba u obvineného významne ovplyvnila rozpoznávacie a ovládacie schopnosti posudzovaného do tej miery, že v dôsledku tejto choroby došlo u obvineného k vymiznutiu jedných i druhých schopností. Znalci sa tiež počas forénzneho skúmania vyjadrili, že obvinený  v čase spáchania trestnej činnosti vzhľadom na svoj duševný stav nevedel rozpoznať protiprávnosť a spoločenskú nebezpečnosť svojho konania, pričom obvinený nevedel v čase spáchania skutku svoje konanie ovládať. 
 
	Na záver posudku znalci uviedli, že pobyt obvineného  na slobode je pre spoločnosť  nebezpečný z psychiatrického hľadiska, pričom znalci obvinenému odporúčajú uložiť ochranné psychiatrické liečenie ústavnou formou. 

	V zmysle § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný.

	Podľa § 215 ods. 1 písm. e) Trestného poriadku prokurátor zastaví trestné stíhanie proti obvinenému ak obvinený nebol v čase činu pre nepríčetnosť trestne zodpovedný.

	Z vyššie uvedených dôvodov, predovšetkým vzhľadom na závery znalcov z odboru zdravotníctvo a farmácia, odvetvie psychiatria je potrebné konštatovať, že obvinený bol v čase spáchania činu nepríčetný, preto nemôže niesť za jeho vykonanie trestnú zodpovednosť. 

	Z citovaných dôvodov som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jaromír Prokeš
prokurátor